Á fundi bæjarráðs Akraness sl. mánudag var tekið fyrir erindi Hamla ehf þar sem óskað er niðurfellingar dagsekta vegna Sólmundarhöfða 7 Akranesi . Tildrög þessa eru þau að bæjaryfirvöld á Akranesi sömdu síðla árs 2011 við Regin eignafélags Landsbankans um áframhaldandi framkvæmdir á Sólmundarhöfða 7 , en Hamlar ehf er dótturfélag Regins . Sólmundarhöfði 7 er sem kunnugt er fjölbýlishús skammt frá Hjúkrunar - og dvalarheimilinu Höfða , en bygging þess stöðvaðist í kjölfar hrunsins vegna gjaldþrots verktaka . Eftir að framkvæmdaáætlun gekk ekki eftir og samningur rann út , ákvað bæjarstjórn að byggingarfulltrúi Akraneskaupstaðar beitti dagsektum , sem gert var fyrir janúar og febrúar sl. og nema um 700 þúsundum króna . Sólmundarhöfði 7 hefur nú verið seldur öðru félagi , SH7 , sem áætlar að halda framkvæmdum áfram á næstunni .